Anne-Mette Winther Christiansen (V), 2009-04-17:
Jeg vil også gerne slutte mig til koret af personer, der har rost Dansk Folkeparti for at rejse debatten.
Det er en prisværdig forespørgsel, der er rejst, og det er korrekt, at vi har brug for at italesætte problemstillingen, så tit vi kan.
Jeg tilslutter mig selvfølgelig med stor interesse den tale, som integrationsministeren holdt.
Derfor tænkte jeg, at det måske ligesom var nyttigt at tage indgang til hele forespørgslen fra en anden vinkel.
Det gør jeg så bl.a. ved at gå ind og se på, hvad det egentlig er, vi har forsøgt i forhold til forebyggelse, og hvad det er for initiativer, vi allerede har taget, og hvilke vi kan komme videre med.
Allerførst vil jeg gerne pointere, at vi i Venstre med stor alvor ser på enhver form for ekstremisme og radikalisering.
Vi mener, at der ligger et stort ansvar på folkeskolen og hele undervisningssystemets skuldre, hvad angår forebyggelse af ekstremistiske holdninger.
Vi skal sikre, at man i skolerne er med til at forebygge alle former for diskrimination, vold, had og undertrykkelse.
Det er en demokratisk ret og en demokratisk værdi, at ingen mennesker skal lægges for had eller diskrimineres på grund af det, de er, eller det, de tror på.
Derfor skal vi sikre, at skolesystemet bakker op om målsætningen om at skabe sammenhængskraft og tryghed, samtidig med at der skal være plads til, at vi kan være enige om at være uenige, og der skal også være plads til, at vi kan være forskellige. Undervisningen i folkeskolen skal fortsat give eleverne de bedst mulige forudsætninger for et aktivt medborgerskab i Danmark med udgangspunkt i vores værdier som demokrati, frihed og folkestyre.
I forbindelse med revisionen af læreplanerne for folkeskolen for 2009-2010 har vi faktisk allerede netop styrket undervisningen i demokrati og medborgerskab.
Eksempelvis fremgår det nu af formålsbestemmelsen for samfundsfag, at undervisningen skal bidrage til, at eleverne i praksis respekterer samfundets demokratiske spilleregler.
I regeringens handlingsplan om forebyggelse af ekstremistiske holdninger og radikalisering blandt unge, som kom i januar 2009 - den er ikke mange dage gammel - indgår bl.a. den tidlige indsats over for de unge som værn mod antisemitisme.
De syv indsatsområder er: direkte kontakt til de unge, inklusion baseret på pligter og rettigheder, dialog og oplysning, demokratisk fællesskab, indsats i udsatte boligområder, særlig indsats i fængsler, og viden, samarbejde og partnerskaber.
Vi skal fortsat arbejde for, at vores folkeskole udstyrer vores unge med en saglig information og dermed klæder eleverne på i forhold til de processer og påvirkninger, som de kan udsættes for fra yderligtgående grupperinger.
Derfor har regeringen netop styrket undervisningen generelt med en masse undervisningsmateriale, som også kan bruges omkring demokrati og medborgerskab.
Til sidst vil jeg sige, at det også er nødvendigt at fokusere på at klæde skolerne ordentligt på til at håndtere opgaven.
Jeg mener, at det vil være meget naturligt, hvis skolebestyrelsen - jo sammen med skolens ledelse - vælger at lave nogle regler for forpligtende forhold i deres værdisæt, som netop kunne kendetegne de mangfoldigheder, folkeskolen rummer og kan rumme.
De skal så være med til at gøre arbejdet mindre komplekst for skolelederen, for så vil det være enkelt, hvis det er værdisat på skolen.
I Danmark gælder frihedsrettighederne for alle, og vores grundlov sikrer, at alle har disse rettigheder.
Det kan andre kulturer ikke fortrænge.